"आइ मौगियाकेँ नै छोड़बै । नाक कटा देलक हमर । "सासु अपन पुतौहपर चिचिया रहल छल । पंचायतमे सुगबुगाहट बढ़ि गेलै "देखहक तँ केहन ढीठ मौगी छै । मरदकेँ जीबितेमे छोड़ि दोसर मनसासँ गेठी जोड़ि लेलकै । "
पुतौह पंचायतकेँ बतेलकै "हमरा दोसर विआह कराबैमे हमर सासुक हाथ अछि । "
आब तँ सासुक संग पंचायतो ओकरापर उनटि गेलै । बेटाकेँ रहिते सासु किए दोसर विआह करबेतै? तखन पुतौह पोल खोललक "बुढ़िया बेटाकेँ परदेश जाइ लेल दबाब देलकै । उहो मातृभक्त, चलि गेलै । हमरा लऽ जाए बेर बुढ़िया रोकि देलकै । आब अहीं सब बताउ मोबाइलपर तँ हमर भूख नै शान्त हेतै ने? पाँच बरखसँ मरदाबा गाम नै छलै । कतबो टाका भऽ जाए, उमरि तँ घूरि कऽ नै एतै ? हम भूखाएल छलौं तेँ भूख शान्त करबाक बाट निकालि लेलौं । आब अहीं कहू हमर कोन गलती ? "
पुतौहक बयान सूनि पंचकेँ असलियत पता चललै आ ओ एहि विआहक मंजूरी दऽ देलकै । 